“การซื้อหุ้นคืน” ท่าประจำในการใช้เงินสด ของบริษัทระดับโลก
ยกตัวอย่างบริษัท เช่น Apple, Microsoft, Facebook, Berkshire Hathaway หรือ Starbucks แล้วทำไมบริษัทเหล่านั้น ถึงชอบการซื้อหุ้นคืน ? ลงทุนแมนจะเล่าให้ฟัง
7 ต.ค. 2564

“การซื้อหุ้นคืน” ท่าประจำในการใช้เงินสด ของบริษัทระดับโลก /โดย ลงทุนแมน
ใครหลายคน อาจจะคุ้นเคยกับคำว่า “การระดมทุน” ซึ่งคำนี้ เราก็มักจะเห็นได้บ่อยในข่าว
เกี่ยวกับสตาร์ตอัป ไปจนถึงธุรกิจ ที่กำลังจะระดมทุนเข้าตลาดหลักทรัพย์ หรือที่เรียกว่าการ IPO
ในทางกลับกัน สำหรับธุรกิจ ที่มีขนาดใหญ่แล้วและสามารถสร้างกำไรได้เป็นกอบเป็นกำ
ยกตัวอย่างบริษัท เช่น Apple, Microsoft, Facebook, Berkshire Hathaway หรือ Starbucks
บริษัทที่ว่านี้ ก็จะมีกำไรสะสมและเงินสดในมือ เป็นจำนวนมาก
โดยบริษัท ก็จะมีวิธีการนำเงินสดไปใช้ต่าง ๆ กันไป เช่น การลงทุนเพิ่มเติมเพื่อขยายธุรกิจ การเข้าซื้อกิจการอื่น ๆ การจ่ายเงินปันผลให้ผู้ถือหุ้น หรือนำไปฝากไว้ในธนาคาร ไปจนถึง “การซื้อหุ้นคืน”
ซึ่งวิธีสุดท้าย หรือการซื้อหุ้นคืนนั้น คนไทยเรา อาจจะยังไม่ค่อยคุ้นเคยเท่าไร
แต่รู้หรือไม่ว่า วิธีนี้นับเป็นท่าประจำของบริษัทระดับโลก ที่ได้กล่าวมาทั้งหมด
แล้วทำไมบริษัทเหล่านั้น ถึงชอบการซื้อหุ้นคืน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จริง ๆ แล้ว การซื้อหุ้นคืน ส่วนใหญ่มักจะเกิดขึ้นกับบริษัท ที่เติบโตมาในระดับหนึ่งและมีความสามารถในการทำกำไรสม่ำเสมอ โดยผลกระทบจากการซื้อหุ้นคืน เราสามารถสรุปเป็นข้อง่าย ๆ ได้ ดังนี้
ข้อแรก การที่บริษัททำการซื้อหุ้นคืน จะทำให้จำนวนหุ้นที่หมุนเวียนซื้อขายในตลาดลดลง และทำให้กำไรสุทธิต่อหุ้นของบริษัท เพิ่มสูงขึ้น
สมมติว่า วันนี้บริษัทเรามีกำไร 100 ล้านบาท 
มีหุ้นจดทะเบียนซื้อขายในตลาดหุ้น 10 ล้านหุ้น 
หมายความว่า กำไรต่อหุ้นเท่ากับ 10 บาท
วันหนึ่ง หากบริษัทเราประกาศซื้อหุ้นคืนจำนวน 2 ล้านหุ้น 
หุ้นทั้งหมดในบริษัทของเราก็จะเหลือเพียง 8 ล้านหุ้น
หมายความว่าหากบริษัท ทำกำไรได้เท่าเดิมที่ 100 ล้านบาท 
กำไรต่อหุ้นของบริษัทแห่งนี้ก็จะเพิ่มขึ้นจาก 10 บาทต่อหุ้น เป็น 12.50 บาทต่อหุ้น นั่นเอง
ข้อถัดมา ก็คือ การซื้อหุ้นคืน จะทำให้ผู้ถือหุ้นมีโอกาสได้รับเงินปันผลมาก
นั่นก็เพราะว่าเมื่อกำไรต่อหุ้นเพิ่มขึ้น ผู้ถือหุ้นมีโอกาสได้รับเงินปันผลต่อหุ้นมากขึ้นด้วย
ยกตัวอย่างต่อเนื่องจากในข้อแรก หากบริษัทของเรามีนโยบายจ่ายเงินปันผลเท่ากับ 50% ของกำไรสุทธิ 
หมายความว่าเดิมที ผู้ถือหุ้นจะได้เงินปันผลที่ 5 บาทต่อหุ้น เมื่อตอนที่กำไรต่อหุ้นเท่ากับ 10 บาท
แต่การซื้อหุ้นคืน ทำให้กำไรต่อหุ้นของบริษัทเพิ่มขึ้นมาเท่ากับ 12.50 บาท 
นั่นหมายความว่าเงินปันผลที่ผู้ถือหุ้นจะได้รับก็คือ 6.25 บาทต่อหุ้น นั่นเอง
นอกจากนี้ การซื้อหุ้นคืน ก็มีโอกาส ที่จะทำให้ราคาหุ้นของบริษัทปรับตัวสูงขึ้น เช่นกัน
เรื่องดังกล่าวเป็นผลมาจาก วิธีที่นักวิเคราะห์มักใช้ในการประเมินราคาหุ้น 
นั่นก็คือ การนำมูลค่ากำไรต่อหุ้นคูณด้วยค่า P/E หรืออัตราส่วนมูลค่าบริษัทต่อกำไร
หากหุ้นของบริษัทเราซื้อขายกันที่ P/E 10 เท่า 
กำไรต่อหุ้นเท่ากับ 10 บาท 
ราคาที่เหมาะสมของหุ้นเราจะเท่ากับ 100 บาทต่อหุ้น
ทีนี้ สมมติให้ บริษัทเราซื้อขายกันที่ P/E เท่าเดิม ที่ 10 เท่า 
การที่กำไรต่อหุ้นเพิ่มขึ้นมา 12.5 บาท 
ราคาที่เหมาะสมของหุ้นเราจะเท่ากับ 125 บาทต่อหุ้น หรือเพิ่มขึ้นมาประมาณ 25%
สำหรับการซื้อหุ้นคืนนั้น เรียกได้ว่าเป็นท่าประจำที่หลายบริษัทโดยเฉพาะบริษัทในต่างประเทศ
มักนำมาใช้เพื่อเพิ่มผลตอบแทนให้ผู้ถือหุ้น
โดยเฉพาะประเทศที่อัตราภาษีที่หักจากเงินปันผลสูง เช่น ที่ประเทศสหรัฐอเมริกา จึงเป็นเหตุผลว่าบริษัทที่นี่นิยมเพิ่มผลตอบแทนให้ผู้ถือหุ้นโดยการซื้อหุ้นคืน มากกว่าการจ่ายเงินปันผล นั่นเอง
ในขณะที่มุมมองของตัวบริษัทเองนั้น นอกจากการซื้อหุ้นคืนจะเป็นการบริหารสภาพคล่องส่วนเกินให้เกิดประโยชน์แล้ว กลยุทธ์ดังกล่าว ก็สามารถนำไปใช้ในการควบคุมมูลค่ากิจการได้ด้วย ในกรณีที่บริษัทสามารถซื้อหุ้นคืนและขายกลับในจังหวะเวลาที่เหมาะสม
อธิบายง่าย ๆ ก็คือ บริษัทสามารถนำเงินสดไปซื้อหุ้นคืนในช่วงที่บริษัทเชื่อว่าราคาหุ้นต่ำกว่ามูลค่าที่ควรจะเป็น
อย่างไรก็ตาม สิ่งที่นักลงทุนและบริษัทต้องคำนึงถึงเมื่อบริษัทมีการประกาศซื้อหุ้นคืน ก็คือ การซื้อหุ้นคืนจะทำให้ส่วนผู้ถือหุ้นนั้นลดลง เพราะหุ้นที่ถูกซื้อคืนจะถูกนำออกจากการคำนวณส่วนผู้ถือหุ้น
ซึ่งจริงอยู่ว่าการที่ปริมาณหุ้นลดลงนั้น จะทำให้อัตราผลตอบแทนจากส่วนของเจ้าของ หรือ ROE จะเพิ่มขึ้น 
แต่มันก็จะทำให้หนี้สินต่อส่วนของผู้ถือหุ้น (D/E) เพิ่มสูงขึ้นด้วย เช่นกัน
ในขณะที่การซื้อหุ้นคืนมาก ๆ อาจจะทำให้สภาพคล่องของหุ้นลดลงด้วย จึงไม่เหมาะกับบริษัทขนาดเล็กและขนาดกลาง เช่น บริษัทในตลาดหุ้นบ้านเรา
ในช่วงที่ผ่านมา บริษัทระดับโลกหลายแห่งนิยมใช้การซื้อหุ้นคืน เพื่อสร้างผลตอบแทนให้แก่ผู้ถือหุ้น 
หนึ่งในบริษัทที่ซื้อหุ้นคืนมูลค่ามหาศาลก็คือ “Apple”
รู้หรือไม่ว่า ในช่วงระหว่างปี 2018 ถึงปี 2020 พบว่าจำนวนหุ้น Apple ที่ซื้อขาย ในตลาดหุ้นนั้นลดลงอย่างต่อเนื่อง เนื่องจากบริษัทได้ทำการซื้อหุ้นคืนมหาศาล
ปี 2018 จำนวนหุ้น Apple 19,019 ล้านหุ้น
ปี 2019 จำนวนหุ้น Apple 17,772 ล้านหุ้น
ปี 2020 จำนวนหุ้น Apple 16,967 ล้านหุ้น
โดยที่ Apple นั้นใช้เงินซื้อหุ้นไปกว่า 7.2 ล้านล้านบาท
ซึ่งนอกจาก Apple แล้ว อีกหลาย ๆ บริษัท ที่เราคุ้นหูกันดีอย่าง Microsoft, Facebook, Berkshire Hathaway หรือ Starbucks ก็นิยมใช้กลยุทธ์นี้ ในการเพิ่มผลตอบแทนให้กับผู้ถือหุ้น เช่นกัน
แต่นั่นก็ไม่ได้หมายความว่าการซื้อหุ้นคืนจะเป็นสูตรสำเร็จของการใช้เงินสดเสมอไป เพราะในบางครั้ง นักลงทุนก็อาจจะไม่ได้เห็นด้วยและมองว่าบางบริษัทยังจำเป็นต้องนำเงินไปขยายกิจการ หรือนำไปใช้เข้าซื้อกิจการ จะเป็นผลดีต่อธุรกิจมากกว่า ในระยะยาว
 
ถึงตรงนี้ เราก็น่าจะเข้าใจกลยุทธ์การใช้เงินสด โดยการนำไปซื้อหุ้นคืน ไม่มากก็น้อย
ซึ่งในอนาคต หากเราเห็นว่าบริษัทไหน ไม่ยอมจ่ายปันผลเสียทีและมัวเอาแต่ซื้อหุ้นคืน
เราก็ไม่ต้องตกใจ เพราะไม่ใช่ว่าบริษัทนั้น ไม่ได้ไม่ดี
แต่พวกเขากำลังเพิ่มผลตอบแทนให้ผู้ถือหุ้นในอีกรูปแบบหนึ่งอยู่ ก็เท่านั้นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-